Tänä kesänä asiakkaalta peritään 6 euron panttimaksu, joka hyvitetään, kun asiakas maksaa poimimansa marjat.

Koivistoisen Mansikkapaikalla oli ongelmia ilmaiseksi marjoja syövien asiakkaiden kanssa. Kuvituskuva, joka ei liity tapaukseen. Petri Manssila

Vantaalla mansikkatilaa pitävä Vesa Koivistoinen kyllästyi siihen, että ihmiset tulivat mansikkapellolle syömään ilmaiseksi mansikoita ja lähtivät kotiin maksamatta.

– Etenkin viime kesänä kävi paljon sitä, että ihmiset menivät pellolle ja tulivat pelloilta pois ja sanoivat, etteivät ole keränneet mitään. Kyllähän kaikki kuitenkin tietää, että mitä siellä on tehty.

Koivistoinen on pitänyt Vantaalla mansikkatilaa 20 vuoden ajan ja marjojen syönti ilmaiseksi on lisääntynyt vuosien aikana, mutta viime vuonna mitta tuli täyteen.

– Viime kesänä keskimäärin 100 ihmistä päivässä kävi ilmaiseksi syömässä marjoja.

Talven aikana mietittiin, miten ongelma saataisiin hallintaan. Asiakkaat kuljetetaan pelloille minibusseilla, joten ilmaisten marjojen syöjistä aiheutui myös kuluja. Syntyi idea pantista.

– Perimme asiakkaalta 6 euron panttimaksun. Pantti hyvitetään sitten, kun asiakkaat palaavat pellolta ja maksavat poimimansa marjat. Tämä ei tarkoita, ettei mitään saisi pellolla syödä, mutta jos pellolta palaa ilman poimittuja marjoja, niin sitten siitä peritään se pieni maksu, Koivistoinen kertoo.

Koivistoisen mukaan palaute panttijärjestelystä on ollut lähes täysin ainoastaan positiivista.

– Pellolla on nyt oikeasti niitä ihmisiä, jotka ovat siellä tosissaan keräämässä. Olemme itse olleet tähän tosi tyytyväisiä.

Koivistoisella on toinen mansikkatila myös Lahdessa, mutta siellä vastaavaa ongelmaa ei ole ollut.

Tapauksesta uutisoi ensimmäisenä Vantaan Sanomat.